# Bestyrelsesmøde

## 17. november 2015

**UDSENDT DAGSORDEN:**

1. **Godkendelse af dagsorden og referat fra sidste bestyrelsesmøde**
2. **Siden sidst:**
	1. HM
	2. Senatet
3. **MTU opfølgning**

Bilag A

1. **Status på IB**
2. **Den fortsatte renovering/ombygning/etablering af ventilation**

Bilag B: Status på igangværende

Bilag C: Budgetforslag fra arkitekt vedr. udførelse af resterende AT-påbud

1. **Udvidelsen af kollegiet**
2. **Indstilling – stigning i opholdsafgiften for 2016**

Bilag D

1. **Rektors resultatlønskontrakt 2015/16**

Bilag E

1. **Budgetopfølgning 2015**

Bilag F Skolen

Bilag G Kostafdelingen

1. **Førstebehandling af budget 2016**

Bilag H

1. **Hvad kan vi gøre for at undgå mange afbud til bestyrelsesmøderne**
2. **Kommende bestyrelsesmøder**
* 10. december 2015
* 16. marts 2016
* 9. juni 2016
* 20. september 2016 (ny)
* 16. november 2016 (ny)
* 14. december 2016 (ny)
1. **Evt.**

Deltagere: formand Stig Glent-Madsen, næstformand Peter Rasmussen, Ann-Dorte Christensen, Gudrun Bjerregaard, Claus Dithmer, Britt Møldrup, Sofus Brun Bovbjerg, Cassandra Sif Jensen

Al-Towaiji, rektor Helge Markussen, vicerektor Marianne Westergaard, økonomichef Lena Mørch Nielsen. Afbud fra Lone Langballe.

**REFERAT**

1. Formand Stig Glent-Madsen var forhindret i at deltage i første del af mødet, og næstformand Peter Rasmussen bød derfor velkommen. En speciel velkomst til bestyrelsens nye elevrepræsentant Cassandra Sif Jensen Al-Towaiji. Dagsorden og referatet fra sidste møde blev godkendt. Punkt 3 i dagsordenen blev flyttet ned efter punkt 9.
2. Siden sidst HM:
3. Skolen har fået lavet 3 nye brochurer. Brochurene blev uddelt på mødet.
4. Lørdag den 14.november blev der afholdt åbent hus på skolen. Dagen er koordineret med Mercantec og Viborg Gymnasium og HF, så de besøgende har mulighed for at besøge alle ungdomsuddannelser på samme dag. Besøgstallet var fornuftigt.
5. Danske Erhverv har offentliggjort en analyse med de enkelte gymnasiers løfteevne. I analysen er brugt de skriftlige eksamenskarakterer og de socioøkonomiske referencer. Det er dog ikke gennemskueligt, hvordan det er beregnet. Undervisningsministeriet laver tilsvarende analyse, men resultatet er meget forskellig fra det Danske Erhverv har lavet.

Senatet:

1. Cassandra Sif Jensen Al-Towaiji er ny næstformand i senatet.
2. Senatet har brugt rigtig mange timer på at planlægge og afholde dagen, hvor hele landets gymnasier deltog i en strejke mod de varslede nedskæringer. Dagen var en stor succes, og rigtig mange deltog både på skolen og til den fælles demonstration i Aarhus. På landsplan menes 40.000 at have medvirket, hvoraf 10.000 var i Aarhus.
3. Den nye kampagne om oprydning og opstoling på skolen er netop skudt i gang. Alle opfordres til at støtte op om kampagnen. Hver måned findes en vinder af sandwich til den klasse, som har klaret sig bedst.
4. Senatet har lige afholdt teambuilding for alle medlemmer med efterfølgende fest. Dagen var en succes, men opbakningen kunne have været bedre.
5. Rektor Helge Markussen orienterede om det videre arbejde med medarbejdertrivselsundersøgelsen. Bestyrelsen fik udleveret MTU gruppens papir ”pejlemærker for MIOs arbejde med MTU”. Papiret blev drøftet. Bestyrelsen tog bilaget til efterretning. Arbejdet i gruppen forventes færdigt sidst i januar 2016.
6. Rektor Helge Markussen orienterede om status for IB. Der er 23 elever i PreIB klassen, men 4-5 af dem skifter til STX når der vælges endelig studieretning til december. I næste uge får Viborg Katedralskole besøg fra IBO – International Baccalaureate Organisation. Dagsordenen for besøget kendes ikke, men de skal se, hvad skolen har forberedt i forhold til IB. Der skal være samtaler med lærerne, ledelsen og repræsentanter for bestyrelsen. Repræsentanterne for bestyrelsen er formand Stig Glent-Madsen og Ann-Dorte Christensen.
7. Lena Mørch Nielsen gennemgik kort status for den nuværende ombygning, hvor de fleste håndværkere er færdige for denne gang. Der mangler nu 3 etaper før det fulde AT påbud er udbedret. Renovering af lærerværelset er ikke med under de 3 etaper, men skal prioriteres. Akustikken er meget dårlig og pladsen meget trang. Økonomien i forhold til fortsættelse af udbedring af AT påbuddet drøftes under punktet: budget 2016.
8. Rektor Helge Markussen orienterede om status på kollegieudvidelsen. På det ekstraordinære bestyrelsesmøde blev det besluttet, at arkitektfirmaet Kjær & Richter skulle lave nye tegninger efter at Niels Vium havde foreslået ændringer i forhold til første udkast af tegninger af anden arkitekt. De nye tegninger forventes modtaget i nærmeste fremtid og kan forhåbentlig fremvises til næste bestyrelsesmøde i december 2015. Byggeriet vil alt andet lige blive væsentligt dyrere end første udkast, men til gengæld sikres en ensartethed med den eksisterende kollegiebygning med et anderkendt arkitektfirma med stor erfaring.
9. Bestyrelsen drøftede indstillingen til stigning i opholdsafgiften. Det er for bestyrelsen vigtigt, at kollegiet er for alle uanset indtægt. Når alle over 18 år skal betale den maksimale opholdsafgift er det også vigtigt for bestyrelsen, at prisen står mål med den SU støtte eleverne kan få. Indstillingen blev godkendt.
10. Udkastet til rektors resultatlønskontrakt blev drøftet. Claus Dithmer og Britt Møldrup ville gerne have nogle punkter i udkastet til resultatlønskontrakt for rektor præciseret og gjort mere målbare. Formanden Stig Glent-Madsen og næstformand Peter Rasmussen blev bemyndiget til i samarbejde med rektor Helge Markussen at forhandle de sidste detaljer på plads. Det endelige udkast sendes til den øvrige bestyrelse på mail. Der orienteres ligeledes på næste bestyrelsesmøde i december 2015. Rektor Helge Markussen bemyndiges til at udfærdige resultatlønskontrakter med den øvrige ledelse.
11. Lena Mørch Nielsen orienterede om den forventede årsafslutning af 2015. I forhold til budgetopfølgningen i september er følgende beløb ændret: flere indtægter på betaling for visse undervisningsmidler, da betalingsterminen er ændret. Færre udgifter til rejser, da for eksempel Kina rejserne har været billigere. Viborg Fjernvarme har varslet billigere varme i 2015. Færre udgifter til løn og feriepengeforpligtelse, hvilket skyldes ubesatte timer i administrationen, flere lærere gik på pension i sommer end budgetteret, hvilket betyder ændring i lønancienniteten. Der har også været en ændring af bogføringsprincipperne for feriefridagene. Underskuddet på skolen forventes for 2015 at blive ca. 3 mio.kr., hvilket bestyrelsen har godkendt. Underskuddet skyldes udelukkende den fortsatte renovering samt udbedring af AT påbuddet. På kostskolen forventes et underskud på ca. 1 mio. kr., som ligeledes er godkendt af bestyrelsen. Underskuddet på kostafdelingen skyldes udelukkende udvidelse med 14 værelser i stuen.
12. Lena Mørch Nielsen gennemgik fremskrivningen af skolens økonomi fra 2016 til 2019. Regeringen har i deres finanslovsforslag samt ved udmeldinger til pressen varslet store besparelser i 2016 til 2019. I fremskrivningen var taget højde for besparelser på indtægtssiden men ikke på udgiftssiden. Baggrunden og tallene for de enkelte besparelser blev gennemgået. Efterfølgende blev budgettet for 2016 fremlagt. I 2016 skal der findes en besparelse på ca. 1.9 mio. kr. I budgettet var disse besparelser lagt ind på hovedkonti som en ”grønt høster”. Bestyrelsen var enige i, at de enkelte personalegrupper på Viborg Katedralskole skal inddrages i overvejelserne om, hvor besparelserne skal findes. Lena Mørch Nielsen fortalte også, at der er omkostninger, hvor det ikke er muligt at spare – for eksempel finansielle omkostninger samt afskrivninger. Ledelsen skal igangsætte et arbejde sammen med medarbejderne om at finde besparelserne. Bestyrelsen tilkendegav også, at det er ledelsens ansvar at besparelserne findes, men at det også er ledelsen som sætter rammerne for, hvilke konti der kan belastes af besparelser og hvor meget. Til næste bestyrelsesmøde tages punktet op igen. Men grundet den korte frist er det ikke sikkert, at alle beslutninger er truffet inden. Det blev også gjort meget klart, at arbejdet i personalegrupperne ikke kun skal indeholde besparelserne for 2016 men også besparelserne for de kommende år. De besparelser som skal ske i 2017 skal der allerede tages højde for i opgavefordelingen for 2016/17. Arbejdet med opgavefordelingen for 2016/17 igangsættes allerede i marts/april 2016, så arbejdet haster. Claus Dithmer anførte, at det var positivt, at bestyrelsen ikke krævede forlodsbesparelser. Han sagde endvidere, at lærerne og lærernes repræsentanter var dybt bekymrede over besparelsernes indflydelse på undervisningen og dens kvalitet.
13. Det er svært at samle travle bestyrelsesmedlemmer, men hvis det kan forudses, at et bestyrelsesmøde vil få mange afbud skal det forsøges at flytte mødet inden. Det blev besluttet at flytte møde den 16. marts 2016 til 31. marts 2016 af samme årsag.

Kommende bestyrelsesmøder

* 10. december 2015
* 31. marts 2016
* 9. juni 2016
* 20. september 2016
* 16. november 2016
* 14. december 2016

Referent Lena Mørch Nielsen

Stig Glent-Madsen Peter Rasmussen Lone Langballe

formand næstformand

Gudrun Bjerregaard Ann-Dorte Christensen Claus Dithmer

Britt Møldrup Sofus Bovbjerg Cassandra Sif Jensen Al-Towaiji